John
Iesu da bino dave John mi gagurisina.
1
Tuturobéda awa Ge isinesina.
1 Tuturobéda awa Ge isinesina, edo Ge ae God de daedo isinesina, edo Ge awa God. 2 Imo awa tuturobéda God de daedo isinesina.
3 Edo Ge einda toda God mi rorae berari esisina. Edo rorae berari God mi esisina isira awa, ainda toda akuta ami esisina. 4 Edo Ge awa wasiri tutu, edo wasiri awa embomai berarida parara. 5 Edo parara muyaeda doda datembedo eira, edo muyaemi ari awa akeimbari tao ae.
God mi John Bapataito Ari Embo piesiri gupusina awa embomaida yai Parara karigarate.
6 Embo da (1) isinesina, edo ainda dao awa John. Embo awa God mi piesiri gupusina. 7 Imo gupusina awa, embomai berarida yai Parara karigain. Ango ari embomai berari Pararada bino ingido gebé orote. 8 Edo John imo akuta awa Parara ae, ata imo gupusina awa Parara awa embomaida yai arapa tari gorote. 9 Awawa Pararabé ami butuda gupeite embomai berarida yai parara piedo eira.
10 Imo awa butuda isima edo esisina, edo God mi ainda toda butu awa esisina, awarata embomai butuda ami imo gae arapa ae. 11 Edo imo awa ainda butu topoda gupusina ata ainda embomaibé ami imo ajiregesitera. 12 Ata berari ainmi imo bera edo awamaneda gebé ari ainda daoda pietera, inemi awara tari awamanede piesira awa, awamane God da mamai ara. 13 Edo God da mamai awa ewowoda edo gumbari ae, ko tamopisida engari ae, ko iuda jipapa ango ae, ata God mi akuta awamane ainda mamai esira.
Ge awa embo tamopiside esisina.
14 Ge awa embo tamopiside esisina, edo natokare toropuda daedo isima edo esisina. Nanekaremi embo awa matawa jisimi gositera. Edo ine ainda dave ari iji berari natokare yai arapa edo esisina edo iji berari God da gebé namondekare tedo esisina. Awa ainda taogari. Aindabé imo awa God da Mai dakaima, taogari awa ainda Mamo da yai edo natokare yai gupusina.
15 Edo John mi embo ainda daoda ge karigesite aorogatedo sisina, “Embo evire, na ainda daoda ge eiwa tedo etena, ‘Embo ainmi nato amboda gupeira awa na daginegari, aindabé na engae gisida imo isinesina.’ ” 16 Edo ainda dave ari bajinabé bajinada edo ami kaena beraride kando pieuri budo etera, nei budo douri nei da (1) budo era. 17 Gebé, God mi Moses da toda Aodari* pipisisina, ata Iesu Keriso da toda awa ainda dave ari ae gebé de kaenato yai piesiri gupusina. 18 Iji tuturobéda edo gundo iji boroko einde embo da ain jisimi God gae. Mai† dakaimami akuta, imo Mamo da demonda isima edo eira, ami Mamo averi awa kaenamonde tesiri gositera.
John Bapataito Ari Embo Iesu da begata sirigesisina.
19 Edo ge amboda gumaina eiwa awa John da ge Iesu da daoda ami karigesisina, iji ainde Jew embomai‡ Jerusalem ainda ami, “Imo averi?” awa tedogorote pirisi mane ae Levi da ewowo mane§ de pietero John da yai maunsitera. 20 Edo John ge arapada karigesisina, edo ge onjigae, ata arapada karigesisina, “Na awa Keriso* ae.”
21 Ango tesiri gido awamanemi tedogositera, “Awatedo imo averi? Imo Elijah† ra?”
John mi sisina, “Na awa ae.”
Awamanemi tekago sitera, “Imo Peroveta‡ ra?”
Ami mina sisina, “Ae.”
22 Edo awamanemi ainde sitera, “Imo averi? Nakare teyo gido overegedo maundo embo nakare pietero gumbera awamane taro gore. Imo akuta awa nongo tain esi?”
23 Edo John mina sisina: “Dá ango peroveta Isaiah mi sisina, na awa ‘embo abu damodamo§ da aorogateira: “Badari* da begata sirigewo dambu darare.” ’+ ”
24 Edo Parasi mane† mi embobo awa John da yai pietero maunsitera. 25 Edo embobo ami embo ainde tedogositera, “Edo imo Keriso ae, ko Elijah ae, ko Peroveta ae, ro awaembo imo embomai bapataito edo esi?”
26 Edo John mi awamanede mina sisina, “Na un mi embomai bapataito edo ena, ata itomane toropuda embo da (1) petari isira imomane gae. 27 Embo ami nato amboda gupeira awa na bé daginegari. Nane inono atembedo ainda tai woru teugari tao ae.”
28 Buro berari eiwa Betabara nasida un Jodani kupo neida idegesisina. John yai ainda isite embomai bapataito edo esisina.
Iesu awa God da Wo Sipu Mai.
29 Edo deguta neide, John mi Iesu imo kena gupeiri gido sisina, “Ovire giwo, God da Wo Sipu Mai! Omi embomai butu berarida jimbo bebegae awa kotembedo dodo itae ain gupeira! 30 Embo evire, nane ainda daoda ge eiwa tedo etena, ‘Embo ainmi nato amboda gupeira awa na daginegari, aindabé na engae gisida imo isinesina.’ 31 Edo imo embo averi na gae. Ata na un mi bapataito eite gumena, Israel embomaida yai embo awa arapa ari gorote.”
32 Edo John mi ge eiwa karigedo sisina, “Na Asisi ni ribo ango utuda edo wowosiri gena, edo embo da (1) tamonda wotedo isira. 33 Na imo embo averi awa gae, ata God mi na piesiri guputena un mi Bapataito anate ami sisina awa, ‘Embo ainda yai Asisi wowosite ainda tamonda isiari gata, eiwa awa embore ami Asisi Kotopu mi embomai bapataito edo aina.’ 34 Edo na awa jisimi gari edo karigetena, eiwawa God da Mai.”
Iji tuturoda Iesu ainda ambodani engo tapusina.
35 Edo tekago deguta neide, John ae ainda ambodani tote (2)de yai ainda petedo itero, 36 Iesu ainto edo daginegeteiri John mi embo awa gido sisina, “Ovire giwo, God da Wo Sipu Mai!”
37 Edo ambodani tote (2) ainda ge ingido Iesu ambo ambo esitera. 38 Edo Iesu wareregedo awamane gido imo ambo ambo edo gupero sisina, “Imomane ro gain evi?”
Awamanemi ainde sitera, “Rabbi” (Ainda moka awa ‘Atopatari’.), “imo nonda isima edo esi?”
39 Embo ami awamanede sisina, “Puwo gave.” Ango tesiri awamane gundo imo isima edo eira yai awa gositera, edo awa ora 10‡ ango eiri deguta ainde imonde daedo itero jijirisina.
40 Embo tote (2) John ge siri ingido Iesu ambo ambo esitera, awamaneda da (1) awa Andrew. Edo imo awa Simon Peter da nameji. 41 Andrew mi gisibé ainda nameji Simon tamundo ainde sisina, “Nakare Messiah§ tambera” (awa Keriso). 42 Edo Andrew embo awa kundo Iesu da yai maunsisina.
Edo iji ainde Iesu embo awa gido ami sisina, “Imo awa Simon, Jonah da mai. Ito dao Cephas* tedo ara.” (Ainda moka awa Ganuma.)
Iesu mi Philip ae Nathanael de dao sisina.
43 Ango edo deguta neide Iesu yai Galili mamain jipapa esisina. Edo Philip tamundo embo ainde sisina, “Na ambo ambo eyo.”
44 Edo Philip awa nasi bajina Besaida embo. Edo nasi dá awa Andrew ae Peter deda nasi. 45 Philip mi Nathanael tamundo embo ainde sisina, “Nakare embo eiwa Moses mi Aodarida gagurisina edo daedo peroveta manemi gaguritera awa tambera—Iesu Nasaret Embo, Joseph da mai.”
46 Edo Nathanael mi ainde sisina, “Nasaret! Rorae dave da (1) nasi ainda edo gumbari tao rita?”
Philip mi embo ainde sisina, “Puyo gate.”
47 Iesu mi Nathanael imo kena gupeiri gido ainda daoda sisina, “Giwo, Israel embobé awa evire. Ainda yai ge pitawa tari itaeǃ”
48 Nathanael mi ainde sisina, “Imo na nongo edo bé gotesi?”
Iesu mi embo ainde mina sisina, “Philip imo dao tae gisida, ni dunga tutuda iteto na imo gena.”
49 Nathanael mi ainde mina sisina, “Atopatari, imo awa God da Maiǃ Imo awa Israel embomaida Daotariǃ”
50 Iesu mi embo ainde mina sisina, “Aindabé nane imonde tetena, ‘Imo ni dunga tutuda iteto gena,’ awatedo imo gebé esita? Imo wasiri babain eiwa daginegari awa gata.” 51 Edo Iesu mi embo ainde sisina, “Eiwa awa gebé bajina imondemane tena. Iji boroko einde edo amboda, utu pirigari God da anelamane visido wotedo Embo da Mai† tamonda eiaro gawa.”+
* 1:17 Aodari da moka einda awa ge berari God mi Moses de piesiri gagurisina. Edo Jew embomaimi ove gaiari ipa da (5): Genesis, Exodus, Leviticus, Numbers, edo Deuteronomy awa, dao ‘Aodari’ tedo esitera. † 1:18 Mai. Guriki ove gaiari indewaemi Mai einda jigamo ae, ata God jigamo esitera. ‡ 1:19 Jew embomai da moka einda awa Jew embomaida gisijijiegari. § 1:19 Levi da ewowo mane. Levi awa Jacob da mamai ainda da (1) (Genesis 29). Edo Levi da orobe edo ainda ewowo awa God mi ainda oro kotopu bajinada buro orote avigesisina (Numbers 3). * 1:20 Keriso da moka awa ‘God da Avigari Embo’. Ge Moka Teteka, ove gaiari einda gunda awa daedo giwo. † 1:21 Elijah. Jew embomaimi peroveta Elijah da gumbari God da Katari Ijida gumbae gisida gain eite isima edo esitera (Malachi 4:5). ‡ 1:21 Peroveta. Eiwa awa God da bino onjigarida karigari embo o eutu. Ami God da deroda petedo embomaida yai God da ge tedo esisina. Jew embomaimi daedo Peroveta awa Moses mi sisina gumaina gain edo esitera (Deuteronomy 18:15-19). § 1:23 abu damodamo awa ango yai yakara jiwaede, embomai jiwae itaede, un jiwae itaede edo ni babain jiwae itaede. * 1:23 Badari awa God da dao da (1). Ainda moka awa ‘Na awa Natopo Itari’ (Exodus 3:14-15). Ge Moka Teteka, ove gaiari einda gunda awa daedo giwo. + 1:23 Isaiah 40:3 † 1:24 Parasi mane awa Jew embomaida gebé ari jisi bajina Israel doda itora. Awamanemi God da Aodari gisi Moses da yai pipisisina awa dave edo gido ambo ambo edo esitera. Ata, awamane aribari neneide ge okain neneide daedo ainda tamonda pisido embomaide atopasido esitera. ‡ 1:39 ora 10. Ove Kotopuda atopapasigari nenei kotembedo era John da ge einda awa Rome embomaida deguta da da ainda sirigari ambo ambo eira. Awatedo ora 10da moka einda awa 10:00 sipode. Ata Ove Kotopuda atopapasigari nenei kotembedo era John da ge einda Jew embomaida degutada sirigari ambo ambo eira. Awatedo ora 10da moka einda awa 4:00 turode tedo era. § 1:41 Messiah awa Hiburu ge. Guriki geda wareregari awa Keriso. Keriso da moka awa ‘God da Avigari Embo’. * 1:42 Cephas awa Arameki ge. Guriki geda wareregari awa Petros. † 1:51 Embo da Mai. Iesu imo akuta dao eiwa jigamo edo esisina. Ainda mokabé awa Iesu awa God da Avigari Embo. Iesu awa embo enembo, edo imo awa daedo God. Iesu dao eiwawa Daniel da ove gaiari matuda burisina (Daniel 7:13-14). + 1:51 Genesis 28:12